[bookmark: _GoBack]V E N D I M
Nr.20, datë 8.2.2002

“NË EMËR TË REPUBLIKËS SË SHQIPËRISË”

Gjykata Kushtetuese e Republikës së Shqipërisë, e përbërë nga:

Fehmi Abdiu,		Kryetar i Gjykatës Kushtetuese
Zija Vuci,		Anëtar i	““
Gjergji Sauli,		Anëtar i	““
Alfred Karamuço,	Anëtar i	““
Kristofor Peçi,		Anëtar i	““
Kujtim Puto,		Anëtar i	““
Sokol Sadushi,		Anëtar i	““
Petrit Plloçi,		Anëtar i	““

me sekretare Arbenka Lalica, në datën 23.11.2001, mori në shqyrtim në seancë gjyqësore me dyer të hapura, çështen me nr.192/6 Akti, që i përket:

KËRKUES:BAUDIN MELANI, përfaqësuar nga av.Liljana Ruli, me prokurë.
SUBJEKTE TË INTERESUARA:
1.PETRO PINO, përfaqësuar nga av.Perikli Kolagji, me deklarim.
2. ENTI I BANESAVE SARANDË, në mungesë.
3. BASHKIA E QYTETIT, SARANDË, në mungesë.
OBJEKTI: Shfuqizimi si antikushtetues i vendimeve nr.351, datë 5.10.1999 të Gjykatës së Apelit Gjirokastër; nr.1508, datë 22.12.2000 të Kolegjit Civil të Gjykatës së Lartë dhe nr.B-3, datë 24.7.2001 të Kolegjit Seleksionues të Kolegjeve të Bashkuara të Gjykatës së Lartë.
BAZA LIGJORE: Nenet 42, 131/f e 134/g të Kushtetutës.

Për shfuqizimin e vendimeve të mësipërme, kïrkuesi ka parashtruar këto shkaqe:
- Gjykata e Apelit nuk ka vënë në diskutim nëse për dhënien e autorizimit për banesën ishte kompetent Këshilli Bashkiak i Qytetit – Sarandë apo Komisioni i Strehimit të degës së SHIK-Sarandë.
- Kolegji Civil dhe Kolegji Seleksionues nuk kanë arsyetuar në vendimet e tyre lidhur me pretendimet e kërkuesit.

GJYKATA KUSHTETUESE,

pasi dëgjoi relatorin e çështjes Petrit Plloçi, përfaqësuesit e kërkuesit, të subjektit të interesuar, si dhe shqyrtoi çështjen në tërësi,

V Ë R E N:

Gjykata e Rrethit të Sarandës, me vendimin nr.334, datë 6.7.1998, ka rrëzuar padinë e Petro Pinos, e cila kishte për objekt pavlefshmërinë e kontratës së shitblerjes (privatizimit) të një apartamenti, nga ana e të paditurit Baudin Melani, apartament i cili ndodhet në qytetin e Sarandës.
Gjykata e Apelit të Gjirokastrës, me vendimin nr.351, datë 5.10.1999, ka prishur vendimin e mësipërm të Gjykatës së Rrethit të Sarandës dhe duke e gjykuar çështjen, në fakt, ka pranuar padinë.
Kolegji Civil i Gjykatës së Lartë, mbi rekursin e Baudin Melanit, në Dhomën e Këshillimit, me vendimin nr.1508, datë 22.12.2000, ka vendosur mospranimin e këtij rekursi, si të pabazuar në ligj.
Kërkuesi, në bazë të nenit 473 të ndryshuar të Kodit të Procedurës Civile, ka paraqitur rekurs në Kolegjet e Bashkuara të Gjykatës së Lartë. Kolegji Seleksionues i këtyre Kolegjeve, në Dhomën e Këshillimit, me vendimin nr.B-3, datë 24.7.2001, ka vendosur mospranimin e rekursit si të pabazuar në ligj.
Në këto kushte, Baudin Melani, në bazë të nenit 131/f të Kushtetutës, ka paraqitur kërkesë në Gjykatën Kushtetuese për shfuqizimin e vendimeve të mësipërme të gjykatave, duke pretenduar se këto vendime janë rezultat i një procesi jo të rregullt ligjor.
Nga shqyrtimi i çështjes në seancë gjyqësore, Gjykata Kushtetuese arrin në përfundimin se pretendimet e kërkuesit nuk rezultojnë të bazuara.
Konkretisht, si element të një procesi jo të rregullt ligjor, në mënyrë të përmbledhur, kërkesi ka përmendur atë se gjykata e apelit nuk ka vënë në bisedim nëse, në zbatim të vendimit të Këshillit të Ministrave nr.3, datë 9.1.1995 “Për disa ndryshime në vendimin e Këshillit të Ministrave nr.530, datë 17.10.1994” që tratjon mënyrën e ndarjes së banesave, dhënia e autorizimit për strehim ishte në kompetencë të Këshillit Bashkiak të Qytetit të Sarandës apo të Komisionit të Strehimit të Degës së SHIK-ut, Sarandë. Për këtë çështje, Gjykata Kushtetuese vëren se interpretimi i akteve normative, siç është edhe vendimi i mësipërm i Këshillit të Ministrave, është kompetencë e gjykatës që shqyrton çështjen. Gjykata Kushtetuese ka kompetencë të shqyrtojë vendimet e gjykatave vetëm kur ato bien në kundërshtim me dispozitat e Kushtetutës që sanksionojnë parimet themelore për një proces të rregullt ligjor.
Kërkuesi ka pretenduar gjithashtu se si Kolegji Civil dhe Kolegji Seleksionues i Kolegjeve të Bashkuara të Gjykatës së Lartë nuk kanë arsyetuar në vendimet e tyre pretendimet e kërkuesit. Edhe në këtë rast, Gjykata Kushtetuese nuk konstaton elementë të procesit jo të rregullt ligjor. Kolegji Civil dhe Kolegji Seleksionues kanë arsyetuar në vendimet e tyre lidhur me mospranimet e rekursit. Fakti se këto gjykata kanë arsyetuar në mënyrë të përmbledhur nuk përbën shkelje në aspektin kushtetues.
Përsa u parashtrua më sipër, kërkesa e paraqitur nga kërkuesi Baudin Melani duhet të rrëzohet.

PËR KËTO ARSYE,

Gjykata Kushtetuese e Republikës së Shqipërisë, në bazë të neneve 131/f e 134/f të Kushtetutës dhe të nenit 72 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”, me shumicë votash,

V E N D O S I:

- Rrëzimin e kërkesës.
- Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare.



Ndreqje gabimi

Në Fletoren Zyrtare nr.1 të vitit 2002, vendimi nr.6, datë 18.1.2002 i Gjykatës Kushtetuese, në faqen 9, rreshti nr.16:
është neni 96 pika 3;
bëhet neni 87 pika 3. 





























































